Uruguaanse Rugbyunie

Die Uruguaanse Rugbyunie (Spaans: Unión de Rugby del Uruguay, afgekort “URU”) is die bestuursliggaam wat rugby en sewesrugby in Uruguay beheer. Die beheerliggaam is in 1951 gestig en in Montevideo gesetel. Sedert 1989 verteenwoordig dit Uruguay by Wêreldrugby en sedert 1988 ook by Suid-Amerika Rugby (“SAR”).

 Geskiedenis 
Die Uruguaanse Rugbyunie is in 1951 gestig en het in 1989 ’n volle lid van die Internasionale Rugbyvoetbalraad (IRVR; nou Wêreldrugby) geword.  Daarbenewens was die Uruguaanse beheerliggaam in 1988 ’n stigtingslid van CONSUR (nou Suid-Amerika Rugby). 

 Taak 
Die Uruguaanse Rugbyunie organiseer verskeie nasionale spanne, insluitend Uruguay se nasionale seniorrugbyspan vir mans (die Teros), vroue en jeug. Die URU hou ook toesig oor sewesrugby in Uruguay en aangesien dit ’n Olimpiese sportsoort is, werk hulle met die Uruguaanse Nasionale Olimpiese Komitee saam. Naas die amptelike nasionale span roep die Uruguaanse Rugbyunie ook ander keurspanne byeen. Uruguay A is die tweede nasionale span van Uruguay en hulle neem aan Wêreldrugby se Stille Oseaan-uitdaagtoernooi deel. Daarbenewens bestuur die beheerliggaam kinder- en jeugrugby in Uruguay. Kinders en jongmense word reeds op skool aan rugby bekend gestel en na gelang van hul belangstelling en talent begin hulle met hul afrigting. Net soos ander rugbylande beskik Uruguay oor ’n o/20-nasionale span wat aan die Wêreldrugby o/20-kampioenskap deelneem.  Die Uruguay Sevens is die Uruguaanse sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel.

Die beheerliggaam reël ook die plaaslike kompetisies. Die hoogste rugbyliga in die land is die Campeonato Uruguayo de Rugby wat in 1950 gestig is en tans deur elf klubspanne beslis word, waarvan die meeste uit die hoofstad Montevideo. In die verlede het die meeste spelers van die Uruguaanse nasionale span in dié amateurliga gespeel. Sedert 2020 draf die meeste Uruguaanse spelers egter uit vir die keurspan Peñarol wat aan die professionele Superrugby Amerikas deelneem. Hieraan neem ook spanne uit Argentinië, Brasilië, Chili, Paraguay en die Verenigde State deel.  Van die ander spelers is veral op professionele vlak in Frankryk of die Noord-Amerikaanse Major League Rugby aktief.

 Kenteken 
Die Uruguaanse Rugbyunie se kenteken toon ’n hemelblou bronskiewiet (Vanellus chilensis) op ’n swart agtergrond. Die nasionale span se bynaam Los Teros (“die Teros”) is ontleen aan die Spaanse naam van dié voël uit die familie Charadriidae wat wydverspreid in Suid-Amerika voorkom.

 Verwysings 

 Eksterne skakels 
  Die Uruguaanse Rugbyunie se amptelike tuisblad

Kategorie:Rugby in Uruguay
Kategorie:Rugbybeheerliggaam
Kategorie:Wêreldrugby